চ্যাম্পিয়ন্স ট্রফির দল ঘোষণায় দেরি, সময় চাইছে BCCI!

ওয়েব ডেস্ক: আইসিসি চ্যাম্পিয়ন্স ট্রফির (ICC Champions Trophy 2025) দল ঘোষণার শেষ দিন ১২ জানুয়ারি। সেদিন একই সঙ্গে ইংল্যান্ড সিরিজের দল ঘোষণা করার কথা বিসিসিআইয়ের (BCCI)। সূত্রের খবর, চ্যাম্পিয়ন্স ট্রফির দল নির্দিষ্ট সময়সীমার মধ্যে ঘোষণা করবে না ভারতীয় বোর্ড। তারা আইসিসি-র (ICC) কাছে আর একটু সময় চেয়ে নিয়েছে। শোনা যাচ্ছে, আগামী সপ্তাহে, ১৮-১৯ জানুয়ারি নাগাদ দল ঘোষণা হবে।

বিসিসিআই-এর এক সূত্র জানিয়েছে, অস্ট্রেলিয়ায় দীর্ঘ টেস্ট সিরিজের কারণ দেখিয়ে আইসিসি-র কাছে আরও সময় চাওয়া হয়েছে। সম্ভবত, ইংল্যান্ডের বিরুদ্ধে একদিনের সিরিজের দল থেকেই চ্যাম্পিয়ন্স ট্রফির দল নির্বাচন হবে। প্রসঙ্গত, আট দলীয় ৫০ ওভারের ফর্ম্যাটের টুর্নামেন্ট শুরু ১৯ ফেব্রুয়ারি। ভারত কাপ যুদ্ধে নামবে ২০ ফেব্রুয়ারি, প্রতিপক্ষ বাংলাদেশ।

আরও পড়ুন: আজ কলকাতা ডার্বি, নজরে রেফারিংয়ের মান

ইংল্যান্ডের বিরুদ্ধে প্রথমে তিনটি টি২০ ম্যাচ আছে। সম্প্রতি বাংলাদেশ এবং দক্ষিণ আফ্রিকার বিরুদ্ধে যে দ্বি-পাক্ষিক সিরিজে সূর্যকুমার যাদবের নেতৃত্বে যে দল খেলেছিল, সেই দলই খেলবে। তবে নজর বেশি থাকবে ওডিআই সিরিজের দলের উপর, কারণ চ্যাম্পিয়ন্স ট্রফি ওডিআই ফর্ম্যাটের।

যশস্বী জয়সওয়াল, অর্শদীপ সিং, ওয়াশিংটন সুন্দর ওডিআই স্কোয়াডে সুযোগ পেতে পারেন। সবথেকে বেশি নজর মহম্মদ শামির (Mohammad Shami) উপর। বর্ডার-গাভাসকর ট্রফিতে (Border-Gavaskar Trophy) খেলতে পারেননি তিনি। চোট সারিয়ে ১০০ শতাংশ সুস্থ ডানহাতি পেসারকে দেখা যেতে পারে চ্যাম্পিয়ন্স ট্রফিতে। এক নামী ক্রীড়া মাধ্যমের খবর, বিসিসিআইয়ের বেঙ্গালুরু-স্থিত সেন্টার ফর এক্সেলেন্স-এর বিজ্ঞান শাখা শামিকে খেলার ছাড়পত্র দিয়েছে, অথবা দিতে চলেছে।